Jens Nielsen
Jens Nielsen, 1891-1978, dansk maler. Jens Nielsen var friskoleleder i Nørre Søby og i Vejen 1915-32, begyndte at male i 1931 og udviklede sin kunst i samvær med Olivia Holm-Møller, som han ofte udstillede og rejste sammen med.
Hans ekspressive landskaber og figurbilleder, de fleste med bibelske motiver, er malet i en ofte lidenskabeligt glødende kolorit med stærke lys- og farvekontraster.

Jens Nielsens Museum blev indviet 1971 i en bygning ved Nørrelandskirken i Holstebro af Inger og Johannes Exner; det blev fra 1982 udvidet med værker af Olivia Holm-Møller og med moderne religiøs kunst og fik som afdeling af Holstebro Kunstmuseum navnet Jens Nielsen & Olivia Holm-Møller Museet. I 2013 blev museet nedlagt som selvstændig afdeling.